**Jari "Jaajo" Arto Olavi Linnonmaa** (s. 25. toukokuuta 1978 Helsinki) on suomalainen juontaja, näyttelijä ja yrittäjä, mediapersoona, ravintoloitsija ja somevaikuttaja sekä kokenut puhuja. 

Linnonmaa juonsi Radio Suomipopilla *Aamulypsy*-ohjelmaa vuoden 2022 loppuun asti ja toimi juontajana Nelosella *Haluatko miljonääriksi?* -ohjelmassa vuosina 2016–2020. Hänet on palkittu yksitoista kertaa vuoden radiojuontajana.

Linnonmaa on käynyt Helsingin Kauppaoppilaitoksen, ja on varsinaiselta koulutukseltaan matkatoimistovirkailija.

Juontajana
----------

Jaajo Linnonmaa aloitti televisiossa Subtv:n *Räsypokka*- ja *Jaajon Jacuzzi* -ohjelmien juontajana. Lisäksi hän on juontanut MTV3:lla *Pulssi*-ohjelmaa.

Linnonmaa oli mukana MTV3:n *VIP Seikkailu* -sarjassa kilpailijana.

Radiossa Linnonmaa on juontanut Radio Suomipop -kanavalla, aluksi iltapäiväohjelmaa ja vuodesta 2006 alkaen *Aamulypsy*-nimistä aamuohjelmaa. Vuonna 2012 Linnonmaa vetäytyi vuodeksi juontajan töistä ja palasi Aamulypsyn juontajaksi vuoden 2013 alusta alkaen. 22.12.2022 oli Jaajo Linnonmaan toistaiseksi viimeinen radiolähetys. Sen hän juonsi yhdessä Tuukka Ritokosken ja myöskin viimeisen juonnon tekevän Anni Ihamäen kanssa.

Aluksi Linnonmaa juonsi *Aamulypsyä* yhdessä Anni Hentun (ent. Hautala, nyk. Ihamäki) ja myöhemmin Petra Kalliomaan kanssa. Vuonna 2013 tehdyn paluun jälkeen Linnonmaa juonsi Aamulypsyä Hautalan, Juha Perälän ja Juha Vuorisen kanssa. 

*Aamulypsy* on palkittu useita kertoja vuoden radio-ohjelmana. Linnonmaa itse on valittu monesti vuoden radiojuontajaksi. Vuonna 2021 Linnonmaa palkittiin vuoden radiojuontajaksi 10. kerran. 

Helmikuussa 2021 alkaneessa Nelosen Diili-ohjelmassa Jaajo Linnonmaa toimii johtajana, joka etsii yrityksilleen kehitysjohtajaa.

Näyttelijänä
------------

Vuonna 2003 ilmestynyt *Hymypoika*-elokuva sai alkunsa Jaajo Linnonmaan ideasta. Näyttelijänä hänet nähtiin ensi kerran pienessä roolissa elokuvassa *Veijarit*.

Linnonmaa näyttelee myös sivuroolia Yle TV2:n lokakuussa 2014 alkaneessa, suomalaisessa draamasarjassa nimeltä *Syke*. 

Vuonna 2015 ensi-iltaan tulleessa *Luokkakokous*-elokuvassa Linnonmaa on pääosassa Sami Hedbergin ja Aku Hirviniemen kanssa. Hän toisti roolinsa elokuvan jatko-osassa, joka ilmestyi vuotta myöhemmin ja oli mukana myös elokuvan kolmannessa osassa, joka sai ensi-iltansa vuonna 2021.

Yrittäjänä
----------

Linnonmaa on sarjayrittäjä. Hänen perustamiaan brändejä ovat mm. MySoda-hiilihapotuslaitteet sekä St. Barley -olut. Linnonmaa oli vuonna 2001 mukana perustamassa tuotantoyhtiö Komia Helsinkiä, mutta ei nykyään ole siinä osallisena.

Linnonmaa järjestää vuosittain suosittua estejuoksutapahtuma Extremerunia. Tapahtuma järjestettiin ensimmäisen kerran vuonna 2010 Vantaalla, ja vuonna 2017 se oli laajentunut viidelle paikkakunnalle. Lasten Extremerun järjestettiin ensimmäisen kerran vuonna 2016. Linnonmaa on vuosittain antanut ison osan tapahtuman tuotoista hyväntekeväisyyteen. Vuonna 2016 Linnonmaa lahjoitti 5 000 euron ExtremeRun-hyväntekeväisyyspotin Suomen Vammaisurheilu ja -liikunta VAU:lle lasten ratakelaustuolin hankintaan.

Linnonmaa harrastaa totopelejä. Hän sijoittui vuonna 2009 toton SM-kilpailussa toiseksi häviten voiton täpärästi Jarkko Mäntylälle. Jaajo on myös Suomen Ravitallin perustaja, pääosakas ja hallituksen jäsen. Tallissa on yli 2 000 osakasta, ja vuonna 2011 sen hevonen I.P. Lento voitti Ylöjärven Teivossa Kuninkuusravien päämatkan.

Maaliskuussa 2016 Linnonmaasta tuli jalkapalloseura PK-35 Vantaan osaomistaja. Hän on juniorina pelannut samassa seurassa ja aikoo jatkossa osallistua seuran markkinointiin.

Linnonmaa on ryhtynyt myös teknologiayrittäjäksi julkaisemalla virtuaalitodellisuuteen perustuvan matkailusovelluksen Virtual Travellerin Slush-tapahtumassa joulukuussa 2016 Helsingissä. Lisäksi hän on mukana t-paitoja kuukausitilauksella välittävässä Tee Clubissa sekä viiniravintola Briccossa. Hän on yksi Kulttuuritehdas Korjaamon omistajista.

Linnonmaa liittyi oululaisen suklaavalmistajan ChocoSomnian osakkaaksi vuonna 2023. Linnonmaan Kolla-yhtiö jätti konkurssihakemuksen syyskuussa 2023.

Yksityiselämä
-------------

Linnonmaa ei lapsena r-vikansa takia osannut lausua nimeään "Jari", vaan lausui sen muodossa "Jaajo". Myöhemmin hän otti Jaajon taiteilijanimekseen. 

Linnonmaalla on Maija-niminen vaimo ja jouluna 2014 syntyneet kaksostyttäret. Kolmas tytär syntyi marraskuun alussa 2016. Perhe täydentyi poikavauvalla toukokuussa 2020.

Entinen HIFK-pelaaja ja maajoukkuejääkiekkoilija Harri Linnonmaa on Jaajon isän serkku.

Linnonmaa harrasti nuorena jääkiekkoa.

Maaliskuussa 2016 Aku Ankka -lehdessä esiintyi Linnonmaan nimeä mukaileva "Kaapo Hillonmaa" -hahmo. Tapaus oli Linnonmaan mukaan "ehkä kovin juttu ikinä".

Palkinnot
---------

* Vuoden radiojuontaja (Radio Gaala): 2009–2011, 2013–2018, 2020-2022
* Hänen juontamansa Aamulypsy -radio-ohjelma on valittu vuoden radio-ohjelmaksi 2011, 2013–2022
* Vuoden 2011 hiihtoratsastuksen suomenmestari.
* Vuoden 2016 nuori menestyjä (Suomen Nuorkauppakamarit ry)
* Vuoden 2017 SMYL-kunniamerkonomi (Suomen Merkonomiyhdistysten Liitto)

Filmografia
-----------

### Elokuvat

| Vuosi | Elokuva | Rooli |
| --- | --- | --- |
| 2010 | *Veijarit* | polttarivieras |
| 2015 | *Luokkakokous* | Tuomas Lilja |
| 2016 | *Luokkakokous 2 – Polttarit* |
| 2021 | *Luokkakokous 3 – Sinkkuristeily* |

### Televisiosarjat

| Vuosi | Televisiosarja | Rooli | Kanava (ensiesitys) |
| --- | --- | --- | --- |
| 2002–2003 | *Räsypokka* | juontaja | SubTV |
| 2003 | *Jaajon jacuzzi* | juontaja |  |
| 2004 | *V.I.P. Seikkailu* | kilpailija |  |
| ?–2004 | *Pulssi* | juontaja |  |
| 2014–2020 | *Syke* | J-P |  |
| 2016–2020 | *Haluatko miljonääriksi?* | juontaja |  |
| 2021 | *Diili*  | johtaja |  |

### Dubbaukset

*Pääartikkeli: Ääninäyttelijäroolit ovat omassa luettelossaan.*

Lähteet
-------

1. ↑  Kulissien takana: Vuoden radiojuontaja Jaajo Linnonmaa  1.1.2010. Metropoli.fi. Viitattu 8.3.2015.
2. ↑  Jaajo Linnonmaa Elonetissä.
3. 1 2 3  Kulissien takana: Vuoden radiojuontaja Jaajo Linnonmaa Metropoli
4. ↑  Jymy-yllätys! Haluatko miljonääriksi? palaa – juontajanaan Jaajo! *iltasanomat.fi*.  11.11.2015. Ilta-Sanomat.  Arkistoitu 18.11.2015. Viitattu 18.11.2015.
5. ↑  Jaajo Linnonmaa kertoo pahimman krapulakokemuksensa: "Oli vuosi 1999 ja oli sellainen uutuus kuin lärvilautanen" *iltalehti.fi*. Viitattu 5.8.2018.
6. ↑  Aamulypsy *radiosuomipop.fi*. Viitattu 28.11.2009.
7. ↑  Jaajo Linnonmaa: V\*tun Pyysing! *PokerStrategy.com*.  18.4.2009.  Arkistoitu 24.6.2010. Viitattu 29.9.2009.
8. ↑  Jaajon suosio ei laannu: Radio Suomipopin ennätykset uusiksi! *Nelonen.fi*.  Arkistoitu 17.4.2021. Viitattu 17.4.2021. (englanniksi)
9. ↑  Jaajo Linnonmaa on jälleen vuoden radiojuontaja - myös Aamulypsy voitokkaana *mtvuutiset.fi*.  27.3.2021. Viitattu 17.4.2021.
10. ↑  Jaajo Linnonmaa astuu legendaarisiin Diili-pomon saappaisiin *Nelonen.fi*. Viitattu 17.4.2021. (englanniksi)
11. ↑  Ahlroth, Aki: Hymypoika *FilmiFIN*.  22.11.2004. Viitattu 14.12.2008. [vanhentunut linkki]
12. ↑  Inka Simola: Jaajo Linnonmaalla rooli Syke-sarjassa: näin Iina Kuustonen arvioi radiojuontajan suoritusta *Me naiset*.  25.11.2014. Viitattu 8.1.2015.
13. ↑  Luokkakokous-elokuvaa tähdittävät Sami Hedberg, Aku Hirviniemi ja Jaajo Linnonmaa Solarfilms Inc..  Arkistoitu 25.7.2014. Viitattu 1.8.2014.
14. ↑  Jymypaukku! Renny Harlin ohjaa Luokkakokous 3 -elokuvan – näin hän kommentoi asiaa *Ilta Sanomat*.  4.3.2020. Viitattu 5.6.2020.
15. ↑  ExtremeRunin hyväntekeväisyyspotti VAU:lle mahdollistaa lasten ratakelaustuolin hankinnan *www.vammaisurheilu.fi*. Viitattu 19.8.2017.
16. ↑  Jarkko Mäntylästä Toton suomenmestari – Jaajo Linnonmaa yllätyskakkoseksi *Hippos.fi*. Viitattu 15.11. [vanhentunut linkki]
17. ↑  Arvohevosten kuolinsyy selvisi: keuhkot täynnä nestettä - hevosauton kuljettajaa epäillään eläinsuojelurikoksesta *iltalehti.fi*. Viitattu 23.1.2018.
18. ↑  Jaajo Linnonmaa kertoo aluevaltauksestaan: "En saanut ensin edes selvää, mitä se yrittää myydä" *www.iltalehti.fi*. Viitattu 29.3.2016. fi-FI
19. ↑  Jaajo ryhtyi virtuaalitodellisuusyrittäjäksi: "En jaksa enää herätä aamuisin" *iltalehti.fi*. Viitattu 8.12.2016.
20. ↑  Mika Koskinen: Jaajo Linnonmaa ja neljä muuta ostivat Kulttuuritehdas Korjaamon *Iltalehti.fi*.  8.10.2020. Iltalehti. Viitattu 8.10.2020.
21. ↑  Jaajo Linnonmaan tv:stä tuttu yhtiö hakeutui konkurssiin – Sointu Borgilta paljonpuhuva kommentti *www.iltalehti.fi*. Viitattu 27.9.2023.
22. ↑  Jaajo paljastaa Suomipopilla – kolmas tytär syntyi viikonloppuna  7.11.2016. mtv.fi. Viitattu 8.11.2016.
23. ↑  Onko Jaajo Linnonmaa sukua ex-jääkiekkoilija Harri Linnonmaalle? *www.kysy.fi*.  9.6.2015.  Arkistoitu 28.9.2018. Viitattu 27.9.2018.
24. ↑  
Ja halkapalloa PK-35.ssaJari Linnonmaa at eliteprospects.com *www.eliteprospects.com*. Viitattu 11.4.2022. (englanniksi)
25. ↑  Jääkiekkoilevia/jääkiekkoilleita julkkiksia *Jatkoajan keskustelupalsta*. Viitattu 11.4.2022.
26. ↑  Jaajo pääsi Aku Ankkaan – nimi muuntui Kaapo Hillonmaaksi: "Ehkä kovin juttu ikinä" *Ilta-Sanomat*.  16.3.2016. Viitattu 16.3.2016. fi-FI
27. ↑  Aamulypsy - Vielä kerran hiihtoratsastuksen SM *Supla*. Viitattu 17.4.2021.
28. ↑  Jaajo Linnonmaa ja Pekka Hyysalo palkittiin vuoden nuorina menestyjinä *iltalehti.fi*. Viitattu 17.12.2016.
29. ↑  Jaajo Linnonmaa vuoden 2017 SMYL-kunniamerkonomi *smyl.fi*. Viitattu 23.5.2017. [vanhentunut linkki]

Aiheesta muualla
----------------

* Jaajo Instagramissa


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ritva
* Elonet

 |

 |